Diari Oficial de la Generalitat Valenciana


Sumari del DOGV 2913, del 21-01-1997 (1997/808069)

RESOLUCIÓ de 26 d'abril de 1996 de la Conselleria de Medi Ambient, direcció general de Qualitat Ambiental, sobre declaració d'impacte ambiental.
------------------------------------------------------------------------------------------------------------------------------------------------

### Dades del document

Número de DOGV
:   2913

Data del DOGV
:   21-01-1997

Secció del DOGV
:   ALTRES DISPOSICIONS

Número del document
:   1997/808069


Data del document
:   26-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 26 d'abril de 1996 de la Conselleria de Medi Ambient, direcció general de Qualitat Ambiental, sobre declaració d'impacte ambiental .[97/i4427]  
Vist l'expedient 336/95-AIA, referent al projecte d'extracció de terres Racó de Casans i posterior rebliment del buit creat mitjançant un abocament controlat de residus sòlids inerts, que es localitza al terme municipal de Montcada (L'Horta Nord), promogut per la mercantil Samop, SA,  
Vist que l'estudi d'impacte ambiental ha sigut sotmés al tràmit d'informació pública pel Servei Territorial d'Indústria i Energia de València, mitjançant un anunci publicat en el BOP de València núm. 308, de data 28 de desembre de 1995, sense que s'hi presentaren al.legacions, segons consta en la certificació del director territorial, rebuda en data 20 de febrer de 1996,  
Vist que, com a conseqüència de les consultes realitzades en data 25 de gener de 1996 al Servei de Residus i Contaminació (CAMA), a la Direcció General de Patrimoni Artístic, a l'Ajuntament de Montcada, a la Confederació Hidrogràfica del Xúquer i a la Direcció Territorial de Medi Ambient, s'han rebut fins ara únicament els informes següents:  
- de l'Ajuntament de Montcada, en data 20 de febrer de 1996, en què comunica que l'àrea afectada pel projecte està qualificada com a sòl no urbanitzable comú pel planejament urbanístic municipal i que no s'hi troba catalogat cap jaciment arqueològic, si bé entén que hi haurà d'haver una declaració d'interés comunitari, d'acord amb la Llei de la Generalitat Valenciana 4/92, sobre sòl no urbanitzable.  
- De la Direcció General de Patrimoni Artístic, que aporta tres informes (arqueològic, etnològic i arquitectònic), dels quals no es desprén l'existència de cap element historicocultural conegut, que poguera veure's afectada per l'activitat projectada.  
- Informes de vies pecuàries i de la Secció de Qualitat Ambiental, remesos en data 24 d'abril per la Direcció Territorial de Medi Ambient, en els quals s'indica la no-afecció a vies pecuàries ni la proximitat de pous de proveïment urbà a la zona, si bé, insisteix en la necessitat d'exigir algunes mesures correctores com ara el tancament perimetral de l'activitat i la impermeabilització del vas d'abocament i posterior control de lixiviats.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del reglament que la desenvolupa,  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,  
Atés que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei,  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental,  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
   
Primer  
Estimar acceptable, a l'únic efecte ambiental, i sense perjudici de la prèvia obtenció de les autoritzacions sectorials que li siguen aplicables, i en especial de la llicència d'activitat municipal, el projecte d'extracció de terres i posterior rebliment amb residus inerts de la pedrera Racó de Casans, del terme municipal de Montcada, d'acord amb l'estudi d'impacte ambiental-projecte de restauració tramitat i el compliment de les condicions següents:  
1. El perímetre de l'explotació i futur abocador haurà de ser tancat de forma eficaç pel promotor a fi d'evitar l'accés incontrolat de persones o vehicles aliens a la propietat. Junt a la porta d'accés haurà de col.locar, així mateix, un cartell que informe del caràcter legal de l'activitat d'abocador controlat i la identificació del titular.   
2. El capell de terra vegetal que s'ha de retirar en les fases inicials de l'explotació haurà de ser emmagatzemat convenientment en capes o cavallons que no sobrepassen 1,5 m d'alçària i s'hauran d'adoptar les mesures que calguen per a la seua conservació fins que siga reutilitzada per al cobriment final.  
3. Abans de procedir a l'abocament o rebliment del buit mitjançant residus inerts, el promotor haurà de presentar per triplicat davant aquesta direcció general un informe sobre les característiques particulars dels terrenys travessats i, a la vista d'això, sobre el desenvolupament de mesures previstes per a la impermeabilització del buit miner creat (fons i parets), almenys per a garantir un coeficient de permeabilitat de 68 T-7 m/s o inferior, en una gruixària almenys d'1 m. Així mateix, s'haurà de descriure el pla d'explotació de l'abocador i a la vista de tot això, es podrà formular una resolució favorable que serà condició necessària per a poder iniciar l'activitat d'abocament.  
4. D'acord amb l'estudi d'impacte ambiental, els residus que s'acceptaran en l'abocador seran exclusivament sòlids inerts, procedents de la construcció (excavacions, enderrocs, runams d'obres) seleccionats en origen, si bé, complementàriament, hauran de ser inspeccionats in situ abans de ser depositats en el buit definitiu, a fi de separar aquells elements que no s'adapten a la previsió anterior o que siguen susceptibles d'un aprofitament o reciclatge posterior, com és el cas de la ferralla.  
5. La topografia final de l'àrea afectada per aquesta doble activitat, una vegada restaurada, haurà de mantenir un drenatge concordant amb la xarxa de drenatge natural pròpia de l'entorn i s'hauran d'adoptar les mesures pertinents per a evitar que s'afavorisquen entollaments o processos d'erosió i arrossegaments de materials fins als llits naturals. A tal fi, i com a mesura complementària, el terreny final haurà de ser revegetat mitjançant la sembra d'herbàcies concordants amb la potencialitat de la zona i s'hi hauran d'aplicar els regs que calguen fins a crear una coberta continua.  
6. Es recorda al promotor la prohibició de realitzar qualsevol tipus d'abocament no autoritzat, especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.  
7. Si en el procés d'explotació de la pedrera, es trobaren restes paleontològiques, arqueològiques o etnogràfiques, el titular quedarà obligat a fer-ho saber a la Conselleria de Cultura, de manera immediata, i a adoptar les mesures pertinents amb vista a la seua protecció i conservació.  
8. El promotor queda obligat a presentar davant el Servei Territorial d'Indústria i Energia, abans del 31 de desembre de cada any, un informe anyal en què es recullen el balanç i l'estat actual de l'explotació, respecte als volums extrets i aprofitats i a l'aplicació de les mesures protectores i correctores previstes en el pla de restauració-estudi d'impacte ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es pot interposar cap recurs; sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 26 d'abril de 1996.- La directora general de qualitat ambiental: Gloria Arnandis Boix.